"התיקונים" 41: אל תאמינו להייפ, וגם לא לכתוביות בערוץ 10, או למספרים ב"ישראל היום" וב"גלובס", או להיסטוריה בטלוויזיה בלוויין, ובכלל, תיזהרו שם בחוץ, במיוחד אם אתם חיים בעבר (של "הארץ")
  כתוביות ללקויי למידה יום קשה למתקינת הכתוביות של "המקור" בערוץ 10 (13.1.10).     אחד המגישים של התוכנית, רביב דרוקר, כבר הספיק להתנצל בבלוגו: "מי שלא ראה את תוכניתנו אתמול, שיראה בלי הכתוביות. זו היתה בושה ואין לזה הסבר סביר. התביישנו באולפן". ריבוי לא טבעי ב"ישראל היום" (5.1.10) מדווחים ש-300 אלף מתחסני שפעת החזירים הם 2% מאוכלוסיית ישראל, שכנראה הכפילה את עצמה ל-15 מיליון אזרחים.  מיליון ביליון המוניון ארנון מילצן וטרי סמל ישקיעו בקרן סרטים 200 אלף מיליון דולר כל אחד. ביחד זה יוצא המוניון דולרים (אתר "גלובס", 12.1.10)  היה היה  לפי מדריך התוכניות של yes, מהטמה מוהנדס גנדי פעל "נגד שלטון הוד מלכותה". ובינתיים, במציאות: הוד מלכותה המלכה אליזבת השנייה החלה לשלוט ארבע שנים אחרי הירצחו של גנדי, שפעל בתקופת השלטון של אביה, גורג השישי.  ובהיסטוריה החלופית של אתר nrgמעריב (12.1.10), ביל קלינטון, שכלל לא התמודד על נשיאות ארה"ב בבחירות 2000, גם ניצח בהן.  טוב לי בחברת עצמי כדורגלנים מדברים על עצמם בגוף שלישי, אבל מתברר שיש מקרים חמורים יותר, של אנשים שמראיינים את עצמם (אתר "דה-מרקר", 13.1.10).  הימור בטוח א-פרופו כדורגל, באתר ONE חוזים (17.12.09) שהשוער יובל נעים איתי ארקין יצטיין במשחק שכבר התקיים.  Oh, Dear במוסף "ממון" של "ידיעות אחרונות" (17.12.09) באו לברך (את הקונצרן האמריקאי גון דיר על רכישת מפעל המתכת הקורס של בית-השיטה) ויצאו מקללים ("דיר גון" הוא כינוי אמריקאי למכתב פרידה מאהוב).  אנטישמיוֹת המדור "שירות העיר" בעיתון "העיר תל-אביב" (11.12.09) מספק לנו שתי טעויות שמיות: נשיאה ה-32 של ארה"ב הוא פרנקלין (ולא פרקלין) רוזוולט, ושמה של השחקנית שגילמה את איליין ב"סיינפלד" הוא ג’וליה לואי (ולא לואיס) דרייפוס.  אתר "גלובס": טור של פרופ אורי שני, ראש רשות המים, מלווה באיור של אורי שני, לשעבר מנכ"ל משרד ראש הממשלה.  הזמרת רוני דואני חתמה עם הפועל, לפי אתר ספורטליין (12.1.10), שבעצם התכוון לכדורגלן רמי דואני.  מכונת הזמן תעשיות (בע"מ) אנשים שחיים בעבר דורשים: די לשגר אלינו רקטות! (אתר "הארץ", 12.1.10)  עובדים מוגבלים בפלאפון מחפשים עובדים שמתאים להם לדבר בלי הגבלה, ומציעים להם הטבה של שיחות בלי הגבלה, אבל עם הגבלה.  במדור "התיקונים" 39 (31.12.09) כתבתי: "בעמוד הבית של nrgמעריב (30.11.09) דיווחו בהתרגשות כי מאיץ החלקיקים הענק בשווייץ הצליח לשבור שיא מהירות אנרגיה כאשר שלח אלומות חלקיקים בקצב של 1.18 טריליון וולט. אלא שהמאיץ שלח את החלקיקים ב-1.18 טריליון אלקטרון וולט (כפי שנכתב נכון בידיעה עצמה), וזו אינה יחידת קצב/מהירות, אלא יחידת אנרגיה".  הקורא אמיר הגיב: "כשמתעסקים בפיזיקה של אנרגיות גבוהות, לדבר על אנרגיה של חלקיק או על מהירות של חלקיק זה אותו דבר, כי יש קשר מאוד נחמד בין השניים: E = gamma * m * c^2. "gamma זאת פונקציה מונוטונית עולה של המהירות. במאיצים מה שמודדים זה את האנרגיה של החלקיק, ולא את המהירות שלו, ולכן כשאומרים שהגיעו לשיא חדש במהירות, ורושמים את האנרגיה של החלקיק, זה הגיוני". פניתי לראש דסק מדע ועיתונות של "העין השביעית", יקי מנשנפרוינד, שמסר: "אני מניח שהמגיב צודק בסופו של דבר. מצד שני, בכלי תקשורת פופולרי כמו nrg היו אמורים להבהיר זאת לקורא ההדיוט, כך שנראה לי שההערה שלך אינה חסרת בסיס. קורא שאינו בקיא בפיזיקת חלקיקים אינו אמור לדעת שיחידות הנמדדות באלקטרון וולט משמשות גם לציון מהירות, וצריך היה לציין זאת". תודה לסייענים מורן שריר, ליאורה, חנוך מרמרי, אלכסנדר בלום, גילעד נס, איתי אשר, דורי, גילי סופר ואורי מייזלמן. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.